2 साल पहले की थी लव मैरिज; गैस खत्म होने पर झगड़ा, दोनों एक-दूसरे पर करते थे शक
हरियाणा के पानीपत में एक दंपति ने घरेलू कलह के बाद खौफनाक कदम उठा लिया। दोनों दंपती देर रात जाकर नहर में कूद गए। स्थानीय लोगों ने किसी तरह युवक को बाहर निकाल लिया। जबकि उसकी पत्नी पानी में ही बह गई।
हरियाणा के पानीपत में दंपती के बीच घरेलू झगड़ा इतना बढ़ गया कि उन्होंने मरने की ठान ली। दोनों रात करीब सवा 12 बजे एक ही बाइक पर बैठकर घर से निकले। वहां से नहर के पास पहुंचे। यहां दोनों गले में हाथ डालकर नहर में कूद गए। यह देख आसपास के लोगों ने शोर मचा दिया। इसके बाद पति को तो बाहर निकाल लिया गया लेकिन पत्नी पानी में बह गई। पत्नी की तलाश की जा रही है।
पति को इलाज के लिए सिविल अस्पताल में भर्ती कराया गया है। घटना का पता चलने के बाद पुलिस ने इस माले कर जांच शुरू कर दी है। 
पहले पूरा मामला पढ़िए...
तहसील कैंप की नागपाल कॉलोनी के रहने वाले राजबीर ने बताया कि दो साल पहले उसके बेटे मोहित ने सचिना से लव मैरिज की थी। वह खुद हिंदु धर्म से हैं, जबकि पुत्र वधु मुस्लिम समाज से है। दोनों ने अपनी मर्जी से शादी की थी।
सचिना मूल रूप से रोहतक की रहने वाली है। जोकि पिछले काफी समय से पानीपत में रहती थी। यहीं पर दोनों के बीच प्रेम कहानी शुरू हुई। शादी के कुछ दिनों बाद ही दोनों के बीच झगड़ा शुरू हो गया।
दोनों छोटी-छोटी बात पर झगड़ते थे। दोनों एक-दूसरे पर शक करते थे। दो साल में सचिना ने दो बार सुसाइड का प्रयास किया। जिसके चलते बेटा व पुत्र वधु को बे-दखल कर दिया था। दोनों अब किराए के मकान में रहने लगे। हालांकि दोनों ने एक-दूसरे से भी अलग होने का फैसला लिया था। महिला अपने परिजनों की सिखाई में चल रही थी। उसने अलग होने के नाम पर 10 लाख रुपए की मांग की थी।
शुक्रवार रात को घर पर बुलाई थी पुलिस
शुक्रवार की रात को भी पुत्र वधु सचिना घर पर आई। उसने कहा कि गैस खत्म हो गई है, वह यहीं पर खाना बनाएगी और रुकेगी। उसके रुकने वाली बात से शक हुआ। जिसके बाद सास-ससुर ने उसे सिलेंडर अपने कमरे पर ले जाने की बात कही। दोनों ने वहां नहीं रुकने दिया। क्योंकि उन्हें शक था कि ये फिर कोई झगड़ा करेंगे।
महिला ने पुलिस को भी कॉल किया। पुलिस ने भी कहा कि जब दोनों को अलग किया हुआ है, तो वह अपने कमरे पर ही जाए। रात करीब 1 बजे पिता को फोन के माध्यम से पता लगा कि बेटा और पुत्र वधु ने नहर में छलांग लगा दी है।
बाइक पर गए थे दोनों
मोहित और सचिना पति-पत्नी हैं। दोनों तहसील कैंप थाना क्षेत्र की नागपाल कॉलोनी रहते हैं। शुक्रवार-शनिवार की आधी रात करीब सवा 12 बजे हमेशा की तरह दोनों में झगड़ा हो गया। झगड़ा इतना बढ़ गया कि दोनों ने एक-दूसरे को चुनौती देकर मौत को गले लगाने का फैसला कर लिया।
इसके बाद दोनों घर से बाइक पर सवार होकर नहर की ओर चल पड़े। जब वे कश्यप कॉलोनी के पास नहर पर पहुंचे तो वहां उन्होंने बाइक से नीचे उतरते ही छलांग लगा दी। स्थानीय लोगों का कहना है कि दोनों ने एक दूसरे के गले में हाथ डालकर नहर में छलांग लगाई थी।
तैराकी जानने वाले ने पति को बचाया, पुलिस अस्पताल ले गई
दंपती के नहर में छलांग लगाते ही राहगीर ने शोर मचाना शुरू कर दिया। शोर सुनकर वहां स्थानीय लोग इकट्‌ठा हो गए। कुछ लोग तैराकी जानते थे। वह तुरंत नहर में कूदे और पति मोहित को बाहर निकाल लिया। हालांकि पत्नी सचिना पानी के तेज बहाव में बह गई। काफी देर तक लोग ढूंढते रहे लेकिन उसका कोई पता नहीं चला। तब तक पुलिस की डायल-112 टीम भी वहां पहुंच गई। जो पति को अस्पताल ले गई।
पत्नी को ढूंढने के लिए बुलाए गोताखोर
सचिना को ढूंढने के लिए पुलिस भी अलर्ट हो गई है। नहर में उसकी तलाश के लिए गोताखोरों की टीम बुलाई गई है। मौके पर पुलिस का सर्च ऑपरेशन चल रहा है। हालांकि अभी तक महिला का पता नहीं चला है।